ועדת העבודה, הרווחה והבריאות, כנסת 18, פרוטוקול מספר 40, 2009-06-29 11:30

חיים כץ: צהרים טובים, ז' בתמוז התשס"ט, 29 ביוני 2009, אני מתכבד לפתוח את ישיבת ועדת העבודה, הרווחה והבריאות בהצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010, התשס"ט-2009 - פרק י"ט - גמלאות וקופות גמל - סעיף 106.

חיים כץ: אני מבקש ממשרד האוצר להגיד את דברו.

אסי מסינג: מה שצריך להידון, לדעתי, במרוכז, אלה שני הסעיפים שאני מדבר עליהם כרגע, והם גם 106 וגם 107(2).

חיים כץ: אנחנו דנים על סעיף 106.

חיים כץ: קבענו עכשיו דיון לסעיף 106, ונדון בסעיף 106 בלבד.

אסי מסינג: בסעיף 107 יש דיון בשעה 12:00.

נעה בןשבת: נדבר על זה אחר כך.

אסי מסינג: נעשה את הפיצול אחר כך.

אסי מסינג: במסגרת חוק רשות הספנות והנמלים, כתוצאה מהמעבר של רשות הנמלים לחברות הנמל ולחברת הפיתוח והנכסים, יש התייחסות להסדרי הפנסיה התקציבית של עובדים שההסדר שלהם היה ברשות הנמלים הסדר של פנסיה תקציבית, עובדים וגמלאים.

אסי מסינג: סעיף 49 לחוק רשות הספנות והנמלים מתייחס לנושא, והוא קובע שהכספים שמיועדים לצורך תשלום גמלה של אותם עובדים, כספים שנצברו ברשות הנמלים ועודכנו לאחר מכן אצל חברות הנמל, אותם כספים ינוהלו בקופת גמל מרכזית לקצבה.

אסי מסינג: ויש במסגרת סעיף 49 גם התייחסות לייחודיות של אותן קופת גמל מרכזיות לקצבה, מכיוון שמדובר בארבע שיוקמו, שלוש מהן - אחת לכל חברת נמל, והרביעית לחברת הפיתוח והנכסים, שהיא תכיל גם את גמלאי רשות הנמלים.

אסי מסינג: המנגנון שנקבע במסגרת ההסכמים, כתוצאה מהמעבר לחברות, אמר, שכל עובד, לאחר שהוא פורש לגמלה, מעבירים בשלו סכום השווה להתחייבות האקטוארית לקופת הגמל המרכזית, לקצבה שעמית מעביד בה הוא חברת הפיתוח והנכסים, ואותה חברה אחראית על תשלום הקצבה מהכספים שנמצאים בקופה ממועד הפרישה ואילך.

אסי מסינג: החוק קובע, בסעיף 49(ו), שהמועד האחרון לאישור קופת הגמל המרכזית לקצבה יהיה לא יאוחר מיום 30 בספטמבר 2006.

אסי מסינג: מאחר שלקופות הגמל המרכזיות לקצבה טרם ניתן אישור עד כה, מוצע לדחות את המועד האמור ל-31 בדצמבר 2009.

שלי יחימוביץ': מי אמור לתת את האישור?

חיים כץ: ועדת העבודה והרווחה.

אסי מסינג: מי שנותן את האישור לקופת גמל זה הממונה על שוק ההון, וזה, לפי המסגרת המסמיכה בחוק קופות גמל.

אסי מסינג: סעיף 13 בחוק מתייחס לשאלת אישורי קופות גמל.

אסי מסינג: מה שאנחנו מדברים כעת זה על המועד האחרון שבו הממונה יהיה רשאי לתת את אישור קופת הגמל לאותן קופות מרכזיות לקצבה.

אסי מסינג: מוצע כאן גם לאפשר לשר האוצר לדחות את המועד האחרון בצו, וזאת על מנת שלא יהיה צורך לפנות ולעשות תיקון חקיקה נוסף, אם כי יש להניח, ויש לקוות, וייעשו מרב המאמצים, על מנת שהקופות הללו יוקמו עד סוף 2009.

אסי מסינג: זה התיקון הראשון.

אסי מסינג: התיקון השני הוא תיקון לסעיף 64, שעניינו התייחסות למיסוי שחל על הכספים שמנוהלים כיום בחשבונות נאמנות וטרם הועברו לקופה.

אסי מסינג: גם כאן מוצע לדחות את המועד שקבוע כרגע, שהוא 30 ביוני 2006, למועד 31 בדצמבר 2009, וזאת ללא אפשרות הארכה.

אסי מסינג: זה התיקון המוצע כאן.

אסי מסינג: בהמשך, אני מניח שנעשה את זה בדיון הבא.

חיים כץ: בדיון הבא נדבר על הדיון הבא.

חיים כץ: בואו לא נערבב מין שלא במינו.

חיים כץ: האם יש עוד מישהו שרוצה להעיר בנוסף למשרד האוצר?

חיים כץ: מאחר שאין אף אחד שרוצה להעיר, היועצת המשפטית תקרא ותעיר את ההערות תוך כדי הקראה, מאחר שלנו יש שתי הערות.

שלי יחימוביץ': אני רוצה להעיר שאני בעד החוק, ואני חושבת שהוא טוב.

חיים כץ: לנו יש שתי הערות.

נעה בן-שבת: (קוראת סעיף 106(1) להצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009 - פרק י"ט - גמלאות וקופות גמל (רשומת הממשלה 436) אנחנו רוצים להוסיף "באישור ועדת העבודה, הרווחה והבריאות של הכנסת".

חיים כץ: האם אתה מגיב לתוספת שאנחנו רוצים להוסיף?

אסי מסינג: ראשית, לטעמי אין צורך באישור ועדה מכיוון מדובר בהארכת מועד לקופה.

אסי מסינג: מאחר שמדובר בהארכת מועד, אני לא רואה אפשרות שהוועדה הזאת אומרת בתשובה לפנייה של שר האוצר אליה, בבקשה להאריך את המועד, שהיא לא רוצה להאריך את המועד.

אסי מסינג: זה לא מתקבל על הדעת.

אסי מסינג: שנית, צריך לשים לב שבחוק רשות הספנות והנמלים עיקר הסמכויות נתונות לוועדת הכספים, ואני לא חושב שיש הצדקה לעשות הפניה לוועדת העבודה והרווחה.

נעה בן-שבת: כמו בזכויות עובדים.

חיים כץ: מאחר שזה הגיע לכאן, אנחנו מבקשים שיופיע הסעיף הזה עם תוספת של "באישור ועדת העבודה והרווחה".

נעה בן-שבת: אדוני, סיעת קדימה יחד עם סיעות מרצ, האיחוד הלאומי וחד"ש הגישו הסתייגות, והם מבקשים למחוק את הסמכות לאפשר מועד מאוחר יותר מזה שקבע השר, וגם להקדים את המועד מ-31 בדצמבר ל-1 באוקטובר.

חיים כץ: אם סיעת קדימה לא תוריד את ההסתייגות, נצביע על ההסתייגות.

חיים כץ: אני מקווה שסיעת קדימה תוריד את ההסתייגות.

חיים כץ: אני לא מצביע על הסתייגות של אנשים שאינם פה.

נעה בן-שבת: (קוראת סעיף 106(2) להצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009 - פרק י"ט - גמלאות וקופות גמל (רשומות הממשלה 436) אדוני, אדוני, הסבירו לי ממשרד האוצר שפה מדובר על פטור, ומכיוון שבסעיף הזה מדובר על פטור ממס והם לא רוצים שסמכות הארכה לפטור ממס תהיה בידי השר, זה נראה לי מצב לא בריא, אז אני מורידה את ההערה הזאת.

חיים כץ: אנחנו רוצים להוריד את ההערה שלשר יש סמכות בעניין.

אסי מסינג: ההצעה שלנו כרגע לא כוללת את זה.

חיים כץ: אנחנו מורידים את ההערה.

נעה בן-שבת: גם פה יש הסתייגויות של אותן סיעות שהזכרתי קודם.

חיים כץ: מאחר שחד"ש והאיחוד הלאומי אינם פה, נפנה לנציגת קדימה ונבקש ממנה שתשאיר רק הסתייגויות דיבור ותוריד את ההסתייגויות המהותיות.

רחל אדטו: בסדר.

רחל אדטו: אני משאירה הסתייגות דיבור.

נעה בן-שבת: גם לגבי הסעיף הראשון?

חיים כץ: כן.

חיים כץ: מי בעד?

חיים כץ: הצבעה בעד - פה אחד אושר סעיף 106 להצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009

חיים כץ: מאחר שכולם הצביעו בעד, אין מתנגדים, ואין נמנעים.

חיים כץ: תודה רבה.

חיים כץ: הישיבה הזאת נעולה.

חיים כץ: הוועדה תחדש את דיוניה בשעה 12:00, ושוב בהסדרי התוכנית הכלכלית.